(1914) .] was van hoer ende si en sagen niet meer Alsoe die ziel hoer selven wist so verre neder van allen sonderen die si te voeren sach / ende verscheiden van horen liechte ende van horen troest , en conste niet anders ghedoen dan wanhopen vander ontfermherticheit gods Want alse salomoen seet Noch wijsheit noch const en es in die helle / derwaert datse ghinge / Ende daeromme en hadse negheynen raet als hoer gods hulpe gebraeck Alsi eyn stuck tijts alleyne hadde ghewest in dit vernoye , hoertse wonderlike mennichfoldicheit van ruepinghen ende van weyninghen / ende so eyslike donreslage dat onse synne niet en mochten begrijpen / noch gheyne tonghe vertellen Hi sach alomme ochte hi yet mochte gesien wanne dit allet quaem Doe sach hi eynen ghevyercanten gracht / alse eynen mergelputte / ut dien putte quaem eyne stinckende vlamme ende stinckende roecke / so dat scheyn eyne columme [ die ] totten hiemele gherichte / In die vlamme was altegroet mennichvoldicheit van zielen ende van duvelen / die gelijc gemsteren opvlogen mitter vlammen ende ten eynde vanden roeck weder nedervyelen inden fornayse totten gronde Doesi desen groten spiegel sach woldese achterwaert trecken / Mer si en mochte hoer voet niet hersetten Alsi van groten vervarnessen hoer dit decwijle pijnde te doen ende sijs niet volbrenghen en conste , van groter verwoedheit scheynse al onsteken ende scoerde hoers selfs kinnebacken ende riep : We my / ende waeromme en sterve ic niet ende waeromme ic ongevallichste en wolde ic niet geloven der heiliger scryftueren , wat gebreken bedrueft my / Die duvelen die dit hoerden die mitter vlammen opvloeghen quamen stappans ommtrent hoer mit horen wapenen daer si die zielen mede trocken ten tormenten ende vlogen omme hoer gelijc bien ende bernden gelijc den buyer / ende seiden alle mit eynre stemmen O ongevallige , ghi die weerdich sijt alre pijnen ende alre crusinghen , wanne quaemdi hijr / ghi wet noch luttel van eyniger pijnen , ghi solet nu tormenten sien dier ghi verdient hebt , derre ghi niet en solt moeghen ontghaen / noch daer ghi niet en solt moeghen sterven Mer altoes allevende bornen inder pijnen Negheyne recracie noch geyn troest noch gheyn liecht en soldi moeghen vinden / Ende gheynre hulpen noch gheynre ontfermherticheit en dorfdi daer nae hoepen / ghi [ ..